Erik Meyn

Erik Halfdan Meyn (født 3. juli 1955) er en norsk journalist, tidligere programleder og TV-regissør. Han arbeidet i NRK i Tromsø og Oslo fra 1980 og til høsten 2017, men er nå pensjonert. Meyn arbeider også som styreformann i Frk. Therese Meyns Legat.

Internett-serien Spider 
Meyn er mest kjent for å ha prøvd å bruke internett som en kilde til underholdning (egentlig «info-holdning»/infotainment) i TV-programserien Spider eller NRK2 Spider for (nystartede) NRK2 fra september til desember 1996.

Programserien provoserte/irriterte en rekke seere som hadde ventet et mer «edruelig show» når internett skulle være hovedtemaet. Samtidig ønsket NRK at såvel den nye kanalen NRK2 som programserien Spider skulle være eksperimentell. Redaksjonen bak Spider satset på dramaturgi og formspråk hentet fra retningen «fast pace television» (hurtig hjerteslags-TV), som innebærer en eksperimentell form, nærmest et slags «freak show». Flere av programmene i NRK2 ble utsatt for kritikk etter første sende-sesong, blant andre Puck og Direkte lykke (det siste med Anne-Kat Hærland som programleder).

Etter første direktesending 2. september 1996 fikk Meyn om lag  e-poster fra folk som tydelig hatet programmet. Samtidig hadde Spider noen av de høyeste seertallene for den nye kanalen NRK2. Etter 16 direktesendinger der mer enn 90 prosent utelukkende var basert på bruk av (et vaklende) internett, valgte Meyn å slutte som programleder. Spider fortsatte i 1997 med programlederne Heidi Villmones Hundåla og Lars Sigurd Eide, som begge forsøkte å gjøre serien mer stueren. Programserien ble stanset våren 1997.

NRK2 Spider representerte NRK på TV-messen INPUT i Nantes, Frankrike, i 1997. I januar 2011 ble Spider fra 1996 republisert og tilgjengeliggjort på NRK Nett-TV.

Jobb og utdanning 
Erik Halfdan Meyn har også vært programleder for andre NRK-serier som ga høyere seertall. I april og mai 1991 ledet han programserien Fredagskafé fra Kafé Skarven i Tromsø, og oppnådde seertall på mer enn 1,3 millioner. I en periode på 1980-tallet var Meyn også medprogramleder fra Tromsø i programserien Halvsju, som hadde sendesteder i Oslo, Bergen og Tromsø.

Meyn ble medlem av Norsk Journalistlag i 1973. På syttitallet arbeidet han i Aftenposten, Ullern Avis/Akersposten, Allers Familie-Journal og Det Nye. Han er utdannet ved Møre og Romsdal distriktshøgskole i Volda (medialinja). Skolen skiftet senere navn til Høgskolen i Volda. 

Meyn har også arbeidet med regi (studio og enkameraopptak) i TV-serier som U og Midt i smørøyet.

I den siste NRK-perioden arbedeidet Erik Meyn med hverdagsunderholdning i Underholdningsavdelingen i NRK i Oslo. Blant prosjektene var serien Edel vare, hvor Meyn samarbeidet med programleder Andreas Diesen. Edel vare var tematiske programmer, basert på NRKs arkiver. Klippene som presenteres i Edel vare ble restaurert, kolorert og formatkonvertert fra størrelsesforholdet 4:3 til 16:9, i et forsøk på å modernisere arkivstoffet for alle som bruker nyere LCD-TV-er. Meyn hadde også regiansvar på artistportretter med gode seertall i NRK1, blant andre med Trond Kirkvaag, Dizzie Tunes, Toralv Maurstad, Rolf Just Nilsen, Leif Juster, Øystein Sunde og Knutsen & Ludvigsen.

Amatørmusiker 
Ved siden av å ha hatt mange ulike oppgaver i NRK har Erik Meyn også skrevet tekster og musikk for TV og radio og litt i samarbeid med den norske duoen Bel Canto på låta «Kiss of spring».

Veldedighet 
Erik Meyn er grandgrandnevø av legatstifteren Marie Therese Meyn, og også styreformann og arbeidende medlem av styret for Frk. Therese Meyns Legat. Legatet er en ideell stiftelse som deler ut penger til ubemidlede eldre og til organisasjoner som arbeider til beste for eldre. Formålet er å gi penger til innkjøp av radio- og TV-apparater.

Karriere 
 1973: Aftenposten, Oslo 
 1974: Ullern Avis/Akersposten, Oslo 
 1976: Aftenposten, Oslo
 1977: Allers Familie-Journal, Oslo
 1978: Det Nye, Oslo 
 1980: Norsk rikskringkasting (NRK Troms, NRK P2, Tekst-TV, Barne- og ungdomsavdelingen og Underholdningsavdelingen)
 2007: Norsk rikskringkasting, Program Oslo, redaksjonen for hverdagsunderholdning
 2008: Norsk rikskringkasting, Underholdningsavdelingen, Marienlyst

TV-opptredener 
 1982:  Programleder for barneprogrammet Halvsju i Tromsø (til 1983) 
 1984:  Programleder for sendinger med Flimra og ungdomsprogrammer fra Tromsø 
 1991:  Programleder for talkshowet Fredagskafé
 1996:  Programleder for internett-serien Spider
 1997:  Programleder for internett/konkurranseserien u://nett.op
 1999:  Medprogramleder/internett-vert i Ettermiddags-TV

Referanser

Eksterne lenker 
 
 
 
 Programserien Spider på NRK TV

NRK-journalister
Programledere for NRK
Journalister i Aftenposten
Norske journalister
Skuespillere i Asylet
Personer fra Oslo